SENAมั่นใจรายได้ปีนี้ตามนัด จ่อผุด 5 โครงการใหม่กว่า5พันลบ.
SENA โชว์แบ็กล็อก 4 พันลบ. มั่นใจรายได้ปีนี้โตตามนัด เดินหน้าเปิดอีก 5 โครงการ มูลค่ารวม 5.31 พันลบ.ช่วงครึ่งปีหลัง
8 ส.ค. 2560

นางสาวเกษรา ธัญลักษณ์ภาคย์ รองประธานเจ้าหน้าที่บริหาร บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า แนวโน้มผลการดำเนินงานในช่วงครึ่งปีแรกเป็นไปตามเป้าหมายที่บริษัทตั้งไว้ ซึ่งบริษัทยังคงมั่นใจเป้าหมายรายได้จากธุรกิจอสังหาริมทรัพย์ปีนี้จะเติบโตได้ตามเป้าหมายที่ตั้งไว้ประมาณ 4,400-4,500 ล้านบาท
โดยปัจจุบันบริษัทมียอดขายรอโอน (Backlog) ในมือมูลค่ารวมประมาณ 3,000-4,000 ล้านบาท ซึ่งจะทยอยรับรู้ในช่วงที่เหลือของปีนี้ประมาณ 80% โดยเฉพาะในช่วงไตรมาส 3/60 จะรับรู้รายได้มากที่สุด จากการโอนกรรมสิทธิ์โครงการ The Niche Pride ทองหล่อ–เพชรบุรี มูลค่าโครงการ 2,300 ล้านบาท ปัจจุบันมียอดขายแล้วกว่า 70% ส่วนที่เหลือจะทยอยรับรู้ในปี 2561 อย่างไรก็ตามจะมียอดขายขอโอนเข้ามาทดแทนของเดิมที่ทยอยรับรู้เป็นรายได้ จากการขายโครงการอย่างต่อเนื่อง
อีกทั้งปัจจุบันบริษัทยังมีสินค้าพร้อมขาย (สต็อก) ในมือมูลค่ารวมประมาณ 2,000 ล้านบาท แบ่งเป็น จากโครงการคอนโดมิเนียมประมาณ 80% และจากโครงการแนวราบประมาณ 20% นอกจากนี้บริษัทยังมีสินค้าที่อยู่ระหว่างเตรียมขายอีกกว่า 4,400 ล้านบาท ซึ่งจะช่วยหนุน Backlog และการรับรู้รายได้ในอนาคต
“เรามั่นใจรายได้จากธุรกิจอสังหาริมทรัพย์ปีนี้จะเติบโตที่ระดับ 4,400-4,500 ล้านบาท ซึ่งสัดส่วนรายได้ปีนี้จะมาจากโครงการคอนโดมิเนียมประมาณ 80% และโครงการแนวราบประมาณ 20%” นางสาวเกษรา กล่าว
ส่วนยอดขาย (Presale) ในปีนี้ บริษัทมั่นใจจะเติบโตประมาณ 20% จากปีก่อนที่มียอดขายประมาณ 4,600 ล้านบาท จากการเปิดตัวโครงการใหม่อย่างต่อเนื่อง โดยในช่วงครึ่งปีแรกบริษัทมียอดขายแล้วกว่า 1,700 ล้านบาท มาจากการเปิดขายโครงการใหม่ และโครงการเดิมที่มีในมือ
ทั้งนี้ ในช่วงครึ่งปีแรกบริษัทได้เปิดตัวโครงการใหม่ไปแล้ว จำนวน 4 โครงการ มูลค่าโครงการรวม 3,460 ล้านบาท ได้แก่ 1. โครงการ The Kith Lite Bangkadee Phase 2 มูลค่าโครงการ 370 ล้านบาท, 2.โครงการ The Niche Mono Sukhumvit 50 มูลค่าโครงการ 1,100 ล้านบาท, 3.โครงการ Niche ID Sukhumvit 113 มูลค่าโครงการ 590 ล้านบาท และ 4.โครงการ Niche ID @ ปากเกร็ด สเตชั่น มูลค่าโครงการ 1,400 ล้านบาท
ขณะที่ในช่วงครึ่งปีหลังบริษัทมีแผนเปิดตัวโครการใหม่ จำนวน 5 โครงการ มูลค่าโครงการรวมประมาณ 5,305 ล้านบาท ซึ่งในช่วงที่ผ่านมาบริษัทได้เปิดตัวโครงการใหม่แล้ว จำนวน 2 โครงการ ได้แก่ 1.โครงการ SENA shophouse พหลโยธิน-คูคต มูลค่าโครงการ 190 ล้านบาท และ 2.โครงการ SENA shophouse บางแค มูลค่าโครงการ 460 ล้านบาทแล้ว
สำหรับในช่วงที่เหลือของปีนี้ บริษัทมีแผนเปิดตัวโครงการใหม่ จำนวน 3 โครงการ ได้แก่ โครงการ The Kith plus พหลโยธิน-คูคต มูลค่าโครงการ 470 ล้านบาท จะเปิดขายในช่วงเดือนสิงหาคมนี้, 2.โครงการ SENA Eco town รามอินทรา-วงแหวน มูลค่าโครงการ 752 ล้านบาท และ 3.โครงการ Niche MONO สุขุมวิท-แบริ่ง มูลค่าโครงการ 3,433 ล้านบาท ซึ่งจะเปิดขายโครงการในช่วงเดือนกันยายนนี้
อย่างไรก็ตาม ในปีนี้บริษัทได้ปรับลดแผนการเปิดตัวโครงการใหม่เหลือ 9 โครงการ มูลค่าโครงการรวมประมาณ 8,765 ล้านบาท แบ่งเป็น โครงการคอนโดมิเนียม จำนวน 8 โครงการ และโครงการแนวราบ จำนวน 1 โครงการ จากแผนเดิมที่บริษัทเตรียมเปิดตัวโครงการใหม่ จำนวน 10 โครงการ มูลค่าโครงการรวมประมาณ 12,000 ล้านบาท
โดยจะเลื่อนการเปิดตัวโครงการ นิช ไพรด์ เตาปูน-อินเทอเชนจ์ มูลค่าโครงการประมาณ 3,500 ล้านบาท ซึ่งเป็นโครงการร่วมทุนกับบริษัท ฮันคิว เรียลตี้ จำกัด เป็นพันธมิตรญี่ปุ่น ไปเปิดตัวในปี 2561 เนื่องจากบริษัทประเมินว่าภาวะตลาดในช่วงไตรมาส 4/60 ไม่เหมาะทำการตลาด